Zasad ništa od hitne nabave lijeka Dinutuximab beta Apeiron za sedmero djece iz Klaićeve bolnice, oboljele od neuroblastoma!

Povjerenstvo Ministarstva zdravstva koje je imenovalo Upravno vijeće HZZO-a zaključilo je da je Europska agencija za lijekove odobrila stavljanje lijeka u promet u EU 8. svibnja 2017., da je odobren pod „iznimnim okolnostima“ te da treba više podataka da bi se utvrdila djelotvornost i sigurnost primjene lijeka.

Bolnica nema novca za nabavu lijekova

Ministarstvo zdravstva u priopćenju navodi da će Povjerenstvo nastaviti raditi i analizirati svaki slučaj oboljele djece od neuroblastoma i pribaviti dodatne podatke o učinkovitosti i sigurnosti lijeka, kao i nuspojavama. Do zaključenja broja Klaićeva bolnica nije zaprimila odluku Povjerenstva, odgovoreno nam je iz uprave te bolnice, koja je ponovila da lijek povećava mogućnost preživljavanja oboljele djece do 20%.

No, bolnica nema novca za nabavu lijekova jer za sedmero djece koštaju 10,5 milijuna kuna, koliki im je godišnji proračun. Slučaj oboljele djece od zloćudnog tumora digao je na noge građane i udruge pa je peticiju “Svako bolesno dijete ima pravo na šansu za život” od petka potpisalo gotovo 30.000 građana, kojom se traži da Vlada da 10,5 milijuna kuna bolnici.